送外舅杜侍御使陝西自徐州移作
作者：晁補之
朝代：宋

paragraphs: 建隆以來論人物，得士與古相低昂。
人才歷數仁祖世，後生嵬瑣無復望。
老成寂莫典刑在，杜公玉立映班行。
少時學問聖賢說，松柏歲寒觀老節。
得官烏府不須臾，正色空聞動帷闥。
鑠金衆口未必然，天與名城慰蕭屑。
王師頃縛山西酋，朝廷却懷西顧憂。
凉州旄鉞何足恃，岐隴須公勤傳郵。
平生經國有雅意，乘流得坎惟所值。
作官施設要近民，金馬嚴徐等兒戲。
詔書寬大人樂生，吏安爲弛威不行。
金城那可無粟守，堯舜與民寧並耕。
茶鹽資國何必古，俗儒徇名不知務。
精神折衝在本强，要以雍容在蒼遽。
知無不爲公自期，豈弟君子神所私。
秦山渭水照車馬，屬城列縣觀威儀。
此行屬任良不惡，金魚新佩明光墀。
誰言直諫居內少，淮南盜鑄煩撫綏。
時平王度日金玉，歲晚汲公還見思。